Pe 20 august 1944 a început ofensiva sovietică, Operațiunea Iași-Chișinău. În seara zilei de 22 august Avramescu transmite către Marele Stat Major: „"Am onoare a vă ruga să interveniți la domnul mareșal pentru a fi desărcinat de la comanda Armatei a 4-a. (...)" "Azi domnul mareșal a dictat ordinul de retragere al Armatei a 4-a. (...)" "Mă găsesc la ora 20:40 și până la această oră nu s-a putut convinge Comandamentul german să se execute ordinul Domnului Mareșal. Mâine Armata 4-a, pusă cu grosul pe Siret, fără nicio posibilitate de a lupta, va fi decimată fără posibilitate de a fi salvată. Nu pot asista și acoperi acest dezastru al armatei."” Antonescu a aprobat demisia a doua zi 23 august 1944, numindu-l pe generalul Ilie Șteflea, la comanda Armatei a 4-a. De la Bacău, Avramescu s-a retras împreună cu comandamentul armatei până la Rm. Sărat (25 august) de unde, prin întorsura Buzăului, s-a îndreptat către Sibiu.